《是何行赠徐汝思参议》
明代·王世贞

是何健儿来叩门，令我衣裳欲颠倒。金华徐卿乍相见，落日金绯照枯槁。

老驺为倾厨头酝，醉夫手剥盘中枣。入眼黄花巧相媚，促膝青灯寒更好。

未将华发论夙昔，更出新诗见怀抱。自尔高歌蜀道篇，八数秋霜变原草。

山东李生大卓荦，晚得宗吴亦不恶。迩来太华失帝意，下遣巨灵斧其角。

冠山神鳌颠簸荡，鬣风长鲸怒喷礴。燕中贵人若反掌，江南佳丽同飞藿。

即使乔松亦摧挫，岂唯桃杏能索莫。问我诗名如许细，黯淡逢人尚深削。

长安九衢春自阴，尺地尽化为黄金。纵有文章挂北斗，其人往往皆陆沈。

腰间辘轳双玉鞘，十日不出芙蓉深。临岐慷慨解相赠，报尔悠悠千古心。

作者简介：王世贞（1526年－1590年）字元美，号凤洲，又号弇州山人，汉族，太仓（今江苏太仓）人，明代文学家、史学家。“后七子”领袖之一。官刑部主事，累官刑部尚书，移疾归，卒赠太子少保。好为古诗文，始于李攀龙主文盟，攀龙死，独主文坛二十年。有《弇山堂别集》、《嘉靖以来首辅传》、《觚不觚录》、《弇州山人四部稿》等。